CELEX: 22017D1365
Language: mt
Date: 2015-11-18 00:00:00
Title: Deċiżjoni Nru 1/2015 bejn l-UE u l-Georgia tas-Sottokumitat tal-Kummerċ u tal-Iżvilupp Sostenibbli tat-18 ta' Novembru 2015 li tadotta r-Regoli ta' Proċedura tiegħu [2017/1365]

22.7.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 191/7
            
         DEĊIŻJONI Nru 1/2015 BEJN L-UE U L-GEORGIA TAS-SOTTOKUMITAT TAL-KUMMERĊ U TAL-IŻVILUPP SOSTENIBBLI
   tat-18 ta' Novembru 2015
   li tadotta r-Regoli ta' Proċedura tiegħu [2017/1365]
   IS-SOTTOKUMITAT TAL-KUMMERĊ U TAL-IŻVILUPP SOSTENIBBLI BEJN L-UE U L-GEORGIA,
   Wara li kkunsidra l-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa, u l-Ġeorgia, fuq in-naħa l-oħra (1) (“il-Ftehim”), u b'mod partikolari l-Artikolu 240 tiegħu,
   Billi:
   
               (1)
            
            
               Skont l-Artikolu 431 tal-Ftehim, partijiet tal-Ftehim ilhom japplikaw proviżorjament mill-1 ta' Settembru 2014.
            
         
               (2)
            
            
               Skont l-Artikolu 240 tal-Ftehim, is-Sottokumitat tal-Kummerċ u l-Iżvilupp Sostenibbli, irid jissorvelja l-implimentazzjoni tal-Kapitolu 13 (Kummerċ u Żvilupp Sostenibbli) tat-Titolu IV (Kummerċ u materji-relatati mal-Kummerċ) tal-Ftehim.
            
         
               (3)
            
            
               Skont l-Artikolu 240(3) tal-Ftehim, is-Sottokumitat tal-Kummerċ u l-Iżvilupp Sostenibbli jrid jistabbilixxi r-regoli ta' proċedura tiegħu,
            
         ADOTTA DIN ID-DEĊIŻJONI:
   Artikolu 1
   Ir-Regoli ta' Proċedura tas-Sottokumitat tal-Kummerċ u l-Iżvilupp Sostenibbli, kif stipulati fl-Anness, huma b'dan adottati.
   Artikolu 2
   Din id-Deċiżjoni għandha tidħol fis-seħħ dakinhar tal-adozzjoni tagħha.
   
      Magħmul fi Tbilisi, it-18 ta' Novembru 2015.
      
         
            Il-President
         
         Lali GOGOBERIDZE
         
            Kap tad-Dipartiment tal-Analiżi u l-Politika Ekonomika, il-Ministeru għall-Ekonomija u l-Iżvilupp Sostenibbli tal-Georgia — President u rappreżentant tal-Georgia
         
         
            Is-Segretarji
         
         Irakli TSIKORIDZE
         
            Kap Speċjalista tad-Dipartiment għall-Kummerċ Barrani u r-Relazzjonijiet Kummerċjali Internazzjonali, il-Ministeru għall-Ekonomija u l-Iżvilupp Sostenibbli tal-Georgia
         
         Daniel KRAMER
         
            Uffiċjal tal-Politika fl-Unità D1 — Kummerċ u Żvilupp Sostenibbli, Sistema Ġeneralizzata ta' Preferenzi, Direttorat-Ġenerali għall-Kummerċ, il-Kummissjoni Ewropea
         
      
   
   
      (1)  ĠU L 261, 30.8.2014, p. 4.
   
      ANNESS
      
         IR-REGOLI TA' PROĊEDURA TAS-SOTTOKUMITAT TAL-KUMMERĊ U TAL-IŻVILUPP SOSTENIBBLI BEJN L-UE U L-GEORGIA
      
      Artikolu 1
      Dispożizzjonijiet ġenerali
      1.   Is-Sottokumitat tal-Kummerċ u l-Iżvilupp Sostenibbli stabbilit skont l-Artikolu 240 tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa, u l-Ġeorgia fuq in-naħa l-oħra (“il-Ftehim”) għandu jassisti lill-Kumitat ta' Assoċjazzjoni fil-konfigurazzjoni tal-Kummerċ, kif stipulat fl-Artikolu 408(4) tal-Ftehim (“il-Kumitat ta' Assoċjazzjoni fil-konfigurazzjoni tal-Kummerċ”), fit-twettiq ta' dmirijietu.
      2.   Is-Sottokumitat tal-Kummerċ u l-Iżvilupp Sostenibbli għandu jwettaq il-funzjonijiet stipulati fil-Kapitolu 13 (Kummerċ u Żvilupp Sostenibbli) tat-Titolu IV (Kummerċ u kwistjonijiet relatati mal-kummerċ) tal-Ftehim.
      3.   Is-Sottokumitat tal-Kummerċ u l-Iżvilupp Sostenibbli għandu jkun kompost minn rappreżentanti tal-Kummissjoni Ewropea u tal-Georgia, responsabbli għall-affarijiet dwar il-kummerċ u l-iżvilupp sostenibbli.
      4.   Rappreżentant tal-Kummissjoni Ewropea jew tal-Georgia li jkun responsabbli għal affarijiet dwar il-kummerċ u l-iżvilupp sostenibbli għandu jaġixxi bħala President tas-Sottokumitat tal-Kummerċ u l-Iżvilupp Sostenibbli skont l-Artikolu 2.
      5.   It-terminu “il-Partijiet” f'dawn ir-Regoli ta' Proċedura jiġi definit kif previst fl-Artikolu 428 tal-Ftehim.
      Artikolu 2
      Dispożizzjonijiet speċifiċi
      1.   L-Artikoli minn 2 sa 14 tar-Regoli ta' Proċedura tal-Kumitat ta' Assoċjazzjoni bejn l-UE u l-Georgia għandhom japplikaw, sakemm ma jkunx previst mod ieħor f'dawn ir-Regoli ta' Proċedura.
      2.   Ir-referenzi għall-Kunsill ta' Assoċjazzjoni għandhom jinqraw bħala referenzi għall-Kumitat ta' Assoċjazzjoni fil-konfigurazzjoni tal-Kummerċ. Ir-referenzi għall-Kumitat ta' Assoċjazzjoni jew il-Kumitat ta' Assoċjazzjoni fil-konfigurazzjoni tal-Kummerċ għandhom jinqraw bħala referenzi għas-Sottokumitat tal-Kummerċ u tal-Iżvilupp Sostenibbli.
      Artikolu 3
      Laqgħat
      Is-Sottokumitat tal-Kummerċ u tal-Iżvilupp Sostenibbli għandu jiltaqa' kif meħtieġ. Il-Partijiet għandhom jimmiraw li jiltaqgħu darba fis-sena.
      Artikolu 4
      Emendar tar-Regoli ta' Proċedura
      Dawn ir-Regoli ta' Proċedura jistgħu jiġu emendati b'deċiżjoni tas-Sottokumitat tal-Kummerċ u l-Iżvilupp Sostenibbli skont l-Artikolu 240 tal-Ftehim.